KIRJALLINEN KYSYMYS P-0894/02 esittäjä(t): Freddy Blak (GUE/NGL) komissiolle. Kohtuuttomat kilpailuehdot jalkapallon maailmassa.



Virallinen lehti nro 309 E , 12/12/2002 s. 0057 - 0057



KIRJALLINEN KYSYMYS P-0894/02 esittäjä(t): Freddy Blak (GUE/NGL) komissiolle (22. maaliskuuta 2002) Aihe: Kohtuuttomat kilpailuehdot jalkapallon maailmassa Erilaisten urheilukisojen jakamisessa eri maiden välillä esiintyy korruptiota aivan liian monessa tapauksessa. Näitä kohtuuttomuuksia esiintyy valitettavasti mm. siinä yhteydessä, kun eri kaupungit kilpailevat olympialaisten järjestämisestä, mutta ongelmia esiintyy myös jalkapallossa. Yksi tapa varmistaa kohtuulliset ehdot urheilun maailmassa on varmistaa päätöksenteon avoimuus ja asettaa selkeät säännöt. Tanskassa on syntynyt kohtuuton kilpailutilanne jalkapallon huipputasolla, sillä F.C. Lyngby teki konkurssin kesken meneillään olevaa sarjakautta. Konkurssin jälkeen seuraa edustaa liigassa puhdas amatöörijoukkue. Kaikki liigasta vastuussa oleva Tanskan jalkapalloliitto (DBU) mukaan lukien ovat yksimielisiä siitä, että Lyngby olisi pitänyt sulkea liigasta konkurssin seurauksena, mutta DBU oli unohtanut muuttaa sääntöjä sen mukaisesti. Seurauksena on, että Lyngby on pelannut ammattilaisjoukkueella tiettyjä seuroja vastaan kaksi kertaa tällä kaudella, mutta eräitä toisia seuroja vastaan vain kerran, minkä vuoksi kaikki joukkueet eivät ole olleet yhtäläisessä kilpailuasemassa kohtuuttomuus, jota kukaan urheilija eikä jalkapalloseura ole itselleen ansainnut. Kaikki ovat valitettavasti täysin riippuvaisia siitä, että Tanskan jalkapalloliiton kaltainen vanha organisaatio pitää säännöt ajan tasalla. Surullisena tuloksena on se, että jos komissio ei puutu asiaan, tilanteesta hyötyy Tanskan rikkain jalkapalloseura F.C. København muuten yhtäläisissä olosuhteissa. Edellä mainitun perusteella pyydän komissiota vahvistamaan, että se puuttuu tähän tanskalaiseen asiaan ja varmistaa vapaan kilpailun sponsorien, sijoittajien ja tietysti urheilijoiden ja kannattajien eduksi. Lisäksi pyydän, että komissio selvittää, miten se varmistaa avoimuuden suurissa urheiluorganisaatioissa tehtävien päätösten osalta. Mario Montin komission puolesta antama vastaus (30. huhtikuuta 2002) Komissio palauttaa arvoisan parlamentin jäsenen mieleen, että sekä komissio että neuvosto katsovat, että urheilujärjestöjen tulee olla riippumattomia ja että niillä tulee olla itsemääräämisoikeus sopivien rakenteiden avulla. Tämä ilmenee komission urheilua koskevasta selvityksestä Helsingissä kokoontuneelle Eurooppa-neuvostolle(1) sekä Nizzan Eurooppa-neuvoston (7.9. joulukuuta 2000) päätelmien liitteenä olevassa neuvoston julkilausumasta(2). Urheilujärjestöjen tehtävänä on lajinsa organisointi ja edistäminen, erityisesti mitä tulee urheilua koskeviin erityisiin sääntöihin ja maajoukkueen muodostamiseen. Tämä tehtävä on luonnollisesti suoritettava kansallista ja yhteisön lainsäädäntöä noudattaen. Parlamentin jäsenen kysymys siitä, miten on mahdollista, että seura voi pelata saman kauden aikana sekä ammattilais- että amatööristatuksella, kuuluu urheilua koskevien erityisten sääntöjen alaan ja urheiluliittojen riippumattomaan toimivaltaan lajinsa organisoimiseksi. Näin ollen ei ole komission asia tutkia sitä, onko Tanskan jalkapalloliiton päätös oikea. (1) Komission selvitys Eurooppa-neuvostolle nykyisten urheiluun liittyvien rakenteiden turvaamisesta ja urheilun yhteiskunnallisen tehtävän säilyttämisestä Euroopan yhteisössä, KOM(1999) 644 lopullinen. (2) Julkilausuma yhteisten politiikkojen täytäntöönpanossa huomioon otettavista eurooppalaisen urheilun erityispiirteistä ja sen yhteiskunnallisesta merkityksestä.